**Horraon** (m.kreik. Ὅρραον, lat. *Horreum*) eli **Orraon** (Ὄρραον) oli antiikin aikainen kaupunki ja kaupunkivaltio (*polis*) Epeiroksessa Kreikassa. Se sijaitsi nykyisen Ártan kunnan alueella noin 1,5 kilometriä länteen nykyisestä Ammótopoksen kylästä.

Maantiede
---------

Horraon sijaitsi Epeiroksen eteläosassa pohjoiseen Ambrakiasta. Se oli rakennettu nykyisin nimellä Kastrí tunnetulle kukkulalle, jonka korkeus on 345 metriä merenpinnasta laskettuna, ja joka sijaitsee nykyisten Ammótopoksen ja Gymnótopoksen kylien välillä. Kaupunki sijaitsi strategisella paikalla, koska sen kautta kulki merkittävä kulkuväylä Molossiasta ja Athamaniasta Ambrakianlahdelle; samassa laaksossa kulkee nykyisinkin Kreikan A5-valtatie.

Horraonin arkeologista aluetta.

Historia
--------

Horraionin raunioita.
Horraonin historiasta tiedetään vain vähän. Se oli molossien kaupunki, joka perustettiin kuningas Alketas I:n aikana vuonna 385–370 eaa. tai viimeistään saman vuosisadan toisella neljänneksellä. Kaupungin nimestä käytetään usein muotoa *Orraon*, mutta *Horraon* on perusteltu, koska spiritus asper on säilynyt latinankielisessä nimessä *Horreum*. Kaupungin kansalaisesta käytettiin etnonyymejä *Horraitas* (Ὁρραίτας), *Horraeitas* (Ὁρραείτας) ja *Horreitas* (Ὁρρείτας).

Vaikka Horraon on luetteloitu nykytutkimuksessa polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Merkittävin perustelu luetteloinnille on se, että Horraon vaikuttaa kuuluneen molossikaupunkien *koinoniin*. Roomalaiset tuhosivat Horraonin vuoden 168 eaa. Pydnan taistelun jälkeen. Tämän jälkeen kaupunki rakennettiin uudestaan. Lopullisesti Horraonin historia päättyy, kun sen asukkaat siirrettiin Augustuksen perustamaan Nikopoliihin vuonna 31 eaa.

Horraonin arkeologiset kaivaukset alkoivat vuonna 1972. Kaivauksia jatkettiin vuosina 1975 ja 1981.

Rakennukset ja löydökset
------------------------

Horraonin kivitalojen raunioita.
Horraon on muodoltaan linnoituskaupunki, joka oli linnoitettu torneilla varustetuin muurein. Niiden sisäpuolelle jää noin 7,2 hehtaarin kokoinen alue. Muurit ovat olleet olemassa viimeistään 300-luvun eaa. puolivälissä. Linnoituskaupungin luonne tulee esille myös kapeista kaduista, julkisten alueiden puuttumisesta ja lukuisista vesisäiliöistä.

Kaupungissa oli suunniteltu ruutuasemakaava, jossa on 12 kapeaa pohjois-eteläsuuntaista katua, joiden poikki leikkaa kohtisuoraan kaksi katua. Näin muodostuu pitkiä, noin 15 metriä leveitä kortteleita. Kaupungin kivestä rakennettuja yksityistaloja on säilynyt poikkeuksellisen hyvin, ja ne ovat koko Kreikan ainoita antiikin aikaisia taloja, joita on säilynyt jopa kahden kerroksen korkeudelta. Talot olivat yleensä koko 15-metrisen korttelin levyisiä.

Kaupungin läheltä on löydetty myös pronssikautinen asutuspaikka, joka ajoitetaan keskiselle ja myöhäiselle helladiselle kaudelle noin 2000–1000 eaa.

Lähteet
-------

1. 1 2 3 4 5 6  Hansen, Mogens Herman & Nielsen, Thomas Heine: "99. Horraon", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1. (englanniksi)
2. 1 2 3 4  Horraon *Pleiades*. Viitattu 14.11.2023. (englanniksi)
3. ↑  Horraon (Preveza) 3 Ammotopos - Ορραον *ToposText*. Viitattu 14.11.2023. (englanniksi)
4. ↑  "54 C3 Orraon/Horreum", *Barrington Atlas of the Greek and Roman World*. Princeton University Press, 2000. ISBN 978-0691031699. (englanniksi)
5. 1 2 3 4  A hill’s secret: Ammotopos. The new finds of Arta *Αρχαιολογία και Τέχνες*.  29.9.2015. Viitattu 14.11.2023. (englanniksi)
6. 1 2 3 4  Όρραον στον Γυμνότοπο Πρέβεζας: Περιγραφή Υπουργείο Πολιτισμού και Αθλητισμού. Viitattu 14.11.2023. (kreikaksi)
7. 1 2  Όρραον στον Γυμνότοπο Πρέβεζας: Ιστορικό Υπουργείο Πολιτισμού και Αθλητισμού. Viitattu 14.11.2023. (kreikaksi)

Aiheesta muualla
----------------

* Kuvia tai muita tiedostoja aiheesta **Horraon** Wikimedia Commonsissa